ባለፉት ሶስት ወራት 32 ሺህ የሚደርሱ ምሩቃን በመደራጀት ወደስራ መግባታቸው ተገለፀ
 ከከፍተኛ የትምህርት ተቋማትና ከቴክኒክና ሙያ ተመርቀው የሚወጡ ወጣቶች ተደራጅቶ በመስራት ረገድ ያለባቸው የአመለካከት ችግር እየተቀረፈ መሆኑን የፌዴራል የጥቃቅንንና አነስተኛ ኢነተርፕራይዞች ልማት ኤጀንሲ አስታወቀ።ኤጀንሲው በያዝነው አመት 100 ሺህ የሚደርሱ ከዩንቨርሲቲና ከቴክኒክና ሙያ የተመረቁ ተማሪዎችን መዝግቦ ለ3 ወራት የቅድመ ዝግጅትና ስልጠናዎችን በመስጠት ካለፉት 3 ወራት ወዲህ በተከናወነ ስራ 32 ሺህ የሚደርሱትን አደራጅቶ ወደስራ ማስገባት ችያለሁ ብሏል። የኤጀንሲው ዋና ዳይሬክተር አቶ ገብረመስቀል ጫላ እንዳሉት ከዩንቨርስቲና ቴክኒክና ሙያ የሚወጡት ወጣቶች አመለካከታቸው እየተቀየረ በመመጣቱና ተደራጅቶ መስራትን በሰፋት እየገቡበት በመሆኑ ኤጀንሲው  የሚያደረገውን ድጋፍ አጠናክሮ ይቀጥላል ብለዋል። የአማራ ክልል  ሙያ እና ቴክኒክ  ኢንተርፕራይዞች ኤጀንሲ የህዝብ ግንኙነት ሀላፊ አቶ ዘላለም ንጉሴ ፥ በክልሉ በያዝነው በጀት አመት 30 ሺህ የሚደርሱ ከከፍተኛ የትምህርት ተቋማት የወጡ ተማሪዎችን በጥቃቅንና አነስተኛ መስኮች ለማሰማራት  መታሰቡን ገልፀዋል። ባለፉት ስድስት ወራት ውስጥም ለ16 ሺህ ወጣቶች የስራ እድል ተፈጥሯል ነው ያሉት። በትግራይ ክልልም በ6 ወራቱ ውስጥ ከ5 ሺህ በላይ የሚሆኑትን አደራጅቶ ወደስራ ማስገባት መቻሉ ተጠቁሟል።በክልሉ ጥቃቅንና አነስተኛ ኢንተርፕራይዝ የህዝብ ግንኙነት ሀላፊ አቶ ሀይለስላሴ ታደለ ፤ የተመረቁትን ብቻ ሳይሆን በመማር ላይ ያሉትም ስራ ፈጣሪ እንዲሆኑ በጋራ እየተሰራ መሆኑንም ተናግረዋል።በተመሳሳይ የኦሮሚያ ክልል ጥቃቅንና አነስተኛ ኢንተርፕራይዝ ልማት ኤጀንሲ የኢንዱስትሪና ከተማ ግብርና ስራ ሂደት ሀላፊ አቶ በፍቃዱ ቶሎሳ ፥ ስራ አጦችን የተለያዩ ድጋፎች እየተደረጉላቸው ወደስራ እንደሚሰማሩም ጠቁመዋል። የአዲስ አበባ ጥቃቅንና አነሰተኛ ኢንተርፕራይዝ ኤጀንሲ በበኩሉ ፥ 7 ሺህ የሚሆኑትን ወደስራ የማሰማራቱ ስራ በእቅዱ መሰረት እየተከናወነ መሆኑን አስታውቋል። በድሬዳዋ ከተማም  በፊት ከነበረበት የተሻለ አፈጻጸም እየታየ የመጣ ሲሆን  ፥ ከዩንቨርስቲና ቴክኒክና ሙያ የተመረቁ ወጣቶችን ወደስራ የማስገባት ስራው ቀድም ብሎ ተጀምሯል ነው የተባለው። ኤጀንሲው ፥ የአንዳንዶቹን ለውጥ በማየትና በተሰሩ የግንዛቤ ማስፋት ስራዎች በጥቃቅንና አነስተኛ ተቋማቱ እየተደራጁ በመስራት ላይ ያሉት ወጤታማ እየሆኑ ነው ፤ በቀጣዮቹ ወራት በአመቱ ለማሳካት የተያዘውን እቅድ ከግብ ለማድረስ ያላሰለሰ ጥረት እንደሚያደረግ ገልጿል። (ኤፍ.ቢ.ሲ.)